Preben Bang Henriksen (V), 2014-04-22:
Vi skal her i Folketinget i dag behandle regeringens forslag om ændring af lodsloven, og i den forbindelse er det vigtigt lige at påpege, at vi sondrer mellem to former for lodsning i Danmark, dels gennemsejlingslodsningerne, hvor skibene ikke lægger til i Danmark, dels regionallodsningerne, hvor man går til og fra dansk havn.
Jeg vil først gennemgå ændringerne for gennemsejlingslodsningerne og reglerne herfor.
Det er som nævnt situationer, hvor skibene ikke lægger til i dansk havn.
Her har det statsejede DanPilot, som er blevet til en SOV, en selvstændig offentlig virksomhed, monopol på udførelse af lodsningerne.
Det forslag, regeringen har fremsat, bryder med monopolet.
Nu skal der laves en indfasningsperiode fra 2016 til 2020, hvor der indfases henholdsvis 600, 800 og 1.200 private lodsninger ud af det antal, der i dag gennemføres.
Fra 2020 liberaliseres markedet fuldt ud.
Øget konkurrence vil betyde lavere priser, og det hilser Venstre velkommen, men selvfølgelig ikke for enhver pris.
Den pris, der bestemt ikke må betales, er en lempelse af sikkerheden for personer på skibe og for miljø.
Sejladssikkerheden i de danske farvande, sikkerheden for skibe og miljø skal simpelt hen fortsat være i orden.
Venstre bemærker, at kvalifikationskravene til udstedelse af lodscertifikater fortsat gælder i henhold til lovforslaget.
Reglerne for tilbagekaldelse heraf og for sletning af lodserier fra registeret skærpes, ligesom der udfærdiges bestemmelser om tilbagekaldelse af tilladelser til gennemsejlingslodsninger, hvis indehaveren groft eller gentagne gange overtræder vilkårene.
Det er vigtigt, at de regler håndhæves, og Venstre vil under udvalgsarbejdet have fokus herpå.
For så vidt angår regionallodsningerne til og fra danske havne, har disse som bekendt været liberaliseret siden 2006 , uden at det i øvrigt har medført wild west-tilstande eller sikkerhedsmæssige problemer.
Her bliver de varsler, som skibene skal afgive for rekvirering af lodsassistance, lidt længere.
De øges nemlig fra 18 til 24 timer.
I de små havne indføres der populært sagt en åbningstid på 12 sammenhængende timer, uden at det dog af forslaget nærmere fremgår, hvad det egentlig er for en periode, vi taler om.
Så vidt jeg har forstået, vil åbningstiden, hvor skibene kan komme ind og blive lodset, være om natten, men vi må høre nærmere om, hvad der kommer til at gælde der.
Den forsyningspligt, som DanPilot har, og som medfører, at DanPilot skal være til rådighed også i de regionale havne, eksisterer fortsat.
DanPilot skal fortsat være til rådighed 24 timer 365 dage om året, men det bliver nu sådan, at det bliver dyrere at benytte lods uden for åbningstiden.
I Venstre vil vi gerne under udvalgsbehandlingen have nærmere oplysninger om, hvad det betyder aktivitetsmæssigt og økonomisk for de små havne, dvs. dem, der har haft under 0,5 pct. af den samlede fragtgodsomsætning de sidste 2 år.
Hvor mange anløb taler vi om i småhavnene?
Hvor mange af dem benytter lods inden for og uden for åbningstiden?
Hvad er åbningstiden?
Hvad vil merprisen være?
Altså kort sagt: Hvad bliver konsekvenserne for de små havne?
Forsyningspligten indebærer, at der naturligvis er et stort økonomisk underskud på visse regionallodsninger.
Derfor er der fastsat et forsyningsbidrag, der skal betales ved alle lodsninger, og altså også DanPilots lodsninger, og det bidrager til at opretholde forsyningspligten overalt i Danmark.
Størrelsen af det bidrag, der skal betales i forbindelse med en lodsning, synes heller ikke umiddelbart at fremgå af materialet, så også det fordrer en nærmere gennemgang.
Venstre støtter forslaget om liberalisering af gennemsejlingslodsningerne, men med en klar understregning af, at liberaliseringen ikke må gå ud over sikkerheden for personer, skibe og miljø.
Hvis der udvikles en konkurrence på sikkerhed, skal der skrides ind fra Søfartsstyrelsens side uden tøven.
Herudover er vi p.t. særdeles forbeholdne over for forslagets opdeling af havnene i store og små havne.
Som minimum må vi da i hvert fald have fuldstændig klarhed over konsekvenserne, herunder få en besvarelse af de spørgsmål, som jeg nævnte lige før, og som jeg ikke skal gentage her.
Når vi har det, vil vi tage endelig stilling til denne del af forslaget.